LUANDA/JOHANNESBURG. Najmenej 64 ľudí prišlo o život pri rozsiahlych povodniach v africkom štáte Angola. Medzi obeťami prírodnej katastrofy je aj 35 detí.
Informovala o tom v piatok tlačová agentúra Agentia Angola Press s odvolaním sa na oficiálne zdroje.
Ničivé záplavy, ktoré zasiahli Angolu, sú dôsledkom pretrvávajúcich intenzívnych zrážok.
Podľa informácií spomínanej tlačovej agentúry vodný živel zničil viac ako 100 objektov v západoangolskom meste Lobito.
Od stredy došlo v krajine k evakuácii stoviek rodín, píše Jornal de Angola.